Tirool-Wegbreek met Passiespele in Mei 2022 - Winskoop Toere
Beleef die Passiespele – 'n eens in 'n leeftyd geleentheid.
Geniet baie buitelug dae (verlaagde Covid19-risiko).
Slaap 4 nagte in 1 hotel!
Alles teen die onverbeterlike Winskoopprys van R39,950.00 per persoon.
Spring vinnig – die toer sluit 25 Maart!
Dag 1 – Vrydag 13 Mei 2022
Ons toergroep vertrek vanaf OR Tambo Internasionale Lughawe. ('n Beperkte aantal Kaapstadvlugte is op aanvraag beskikbaar*.)
Dag 2 - Saterdag 14 Mei 2022
Ons arriveer in München waar ons luuksebus op ons wag. Ons geniet 'n stadsbesigtingstoer onder leiding van 'n plaaslike gids (in Engels) voordat ons na ons hotel in München vertrek. Ons groep eet vanaand hier saam aandete.
Dag 3 – Sondag 15 Mei 2022
Vandag is die dag waarna ons so lank uitgesien het! Ons Passiespele toergroep ry vroeg na Oberammergau. Op pad stop ons eers om die Ettalklooster te besigtig.
In Oberammergau het ons eers vrye tyd om al die uitstalware en die besondere, beskilderde huisies te besigtig. Ons neem ook ons intrek in 'n hotel/gastehuis daar naby. Vanmiddag en vanaand woon ons die Passiespel in die Passiespele teater by (ons het kategorie 1 kaartjies). Tydens pouse kry ons almal 'n driegangmaaltyd. Na afloop van die opvoering ry ons terug na ons hotel/gastehuis digby Oberammergau.
Dag 4 – Maandag 16 Mei 2022
Na ontbyt ry ons Passiespele toergroep na Füssen waar die beroemde sprokiesagtige Neuschwanstein Kasteel van Koning Ludwig II is. Ons besoek die kasteel (kaartjies ingesluit) en spandeer tyd in die mooi natuur waar die kasteel gebou is.
Hiervandaan vertrek ons na Garmisch-Partenkirchen om die dorpie te verken. Ons stop ook by die Riessermeer om hierlangs te wandel.
Ons vertrek na Reith bei Seefeld. Hier, in die hartjie van die Tirool, bly ons die volgende vier nagte in 'n heerlike viersterhotel om alles wat die omgewing het om te bied, te ontgin. Ons eet elke aand saam 'n driegangmaaltyd in die hotel.
Dag 5 – Dinsdag 17 Mei 2022
Vandag besoek ons die hoofstad van die Tirool – Innsbruck. Beleef 800 jaar se geskiedenis in die Ou Stad, besoek die Hofkirche uit die 16de eeu en maak seker jy kry die beroemde goue dakkie met sy 2,657 koperteëltjies te sien.
Hierna ontmoet ons mekaar om saam die Hungerburgbahn uit Innsbruck te neem om die Nordkette bergreeks te verken en die asemrowende uitsig van bo af te geniet (bergbaan retoerkaartjie ingesluit).
Dag 6 -Woensdag 18 Mei 2022
Ons besoek vandag die fraaiste dorpie (die kleinste in Oostenryk), Rattenberg, langs die Inn rivier.
Na vrye tyd hier, ry ons na Pertisau wat aan die Achensee geleë is. Hier geniet ons 'n bootvaart op die meer en verken die prag-omgewing.
Namiddag stop ons in Seefeld in Tirool (die dorpie digby ons hotel) om ook hierdie dorpie van naderby te leer ken en langs die Wildsee (ook bekend as die Seefeld-meer) te stap.
Dag 7 – Donderdag 19 Mei 2022
Vandag wag nog 'n hoogtepunt (letterlik!) op ons. Ons gaan na die beroemde Stubaier Gletser waar ons per kabelspoor tot heel bo in die berge ry – die hoogste punt in die Tiroolse Alpe. Met die kabelkarre kan mens tot by die Alpespits ry! Daar bo is gerieflike restaurante waar ons die pragtige uitsigte kan geniet. (Retoerkabelrit ingesluit).
Terug, op pad hotel toe, gaan ons eers by Swarovski se Kristalwelten aan om hierdie prag en praal te bewonder (en dalk ietsie saam te neem huis toe…).
Dag 8 – Vrydag 20 Mei 2022
Vanoggend bring ons 'n kort besoek aan die klein vioolmakerstadjie, Mittenwald, voor ons vertrek na München. Daar het ons vrye tyd om vir oulaas inkopies te doen en die stad op ons eie te geniet.
Ons ry dan na die lughawe vanwaar ons vanaand per vliegtuig na Suid-Afrika vertrek.
Dag 9 – Saterdag 21 Mei 2022
Ons Passiespele toergroep land vanoggend op OR Tambo Lughawe in Johannesburg.
Hier moet ons al ons ou en nuwe toervriende groet. Ons weet, die herinneringe van die afgelope dae het ons só verryk en sal ons altyd by bly.
Enkel toeslag is R3,500.00
(Geen enkelkamers by die Passiespele)
Toer sal slegs deurgaan met 'n minimum van 15 toerlede.
Volle bedrag betaalbaar teen 28 Maart 2022.
Jou kategorie 1 toegangskaartjie vir die Passiespel in die Passiespel-teater, aandete tydens die pouse, 'n Passiespel-gedenkprogram en relevante plaaslike belastings .
Een nag verblyf in die Oberammergau omgewing (met ontbyt).
Ekonomiese klas retoervlugte met Emirates.
Luuksebusvervoer (met lugverkoeling, ens.) vir die volle tydperk.
Akkommodasie in twin-kamers (bed en ontbyt) in drie- en vierster-hotelle.
Professionele plaaslike gidse (Engelssprekend) soos hierbo aangedui.
Twee Winskooptoerleiers vergesel die toer en neem met kundigheid en vriendelikheid die leiding.(Wees ook gerus: Daar is altyd 'n ekstra persoon wat in geval van nood noodsaaklike hulp kan verleen).